Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

1.	Odhad dopadov na verejné financie
Pre realizáciu schválených Strategických cieľov eHealth – kľúčového nástroja informatizácie verejnej správy v oblasti zdravotníctva na Slovensku je potrebné zabezpečiť adekvátne financovanie využitím štrukturálnych fondov Európskej únie, finančných prostriedkov štátneho rozpočtu a ďalšími zdrojmi. 
So zohľadnením inflácie a rastom ročných nákladov na zdravotnú starostlivosť je pre Slovensko predpokladaná  suma na náklady Programu eHealth vo výške cca. 7.6 mld. Sk pre roky 2009 – 2013 na základe analýzy projekcie nákladov na eHealth v slovenskej republike v oblasti zdravotnej starostlivosti poskytovanej z verejných zdrojov v nasledujúcom členení: 
 
C1 - Vytvorenie legislatívneho, normatívneho a architektonického rámca eHealth predpokladá 5 % odhadovanej výšky nákladov.	
C2  -  Vytvorenie zabezpečenej infraštruktúry pre realizáciu vízie a poslania eHealth predpokladá 40 % odhadovanej výšky nákladov. 
C3 - Informatizácia procesov a služieb v systéme zdravotnej starostlivosti financovanej z verejných zdrojov predpokladá 47 % odhadovanej výšky nákladov. 
C4 - Podpora nových procesov a foriem zdravotníckych služieb a zdravotnej starostlivosti prostredníctvom eHealth, ktorá je zameraná okrem iného na riešenie potrieb integrácie národného NZIS s IS EU priestoru bude v období 2008-13 pokrývať len určité predbežné a čiastkové projekty, čo predpokladá 8 % odhadovanej výšky nákladov. 

I.	Štátny rozpočet
Nakoľko aplikácie eHealth budú súčasťou informačných systémov verejnej správy, a nakoľko aj Národná koncepcia informatizácie verejnej správy definovala indikatívny časový horizont - rok 2013 pre naplnenie strategickej vízie, pri príprave štátneho rozpočtu je potrebné prihliadať aj na aspekt naplnenia vízie eHealth a vyčleniť primerané finančné zdroje, ktoré budú zabezpečené v rámci schválených limitov rozpočtu verejnej správy. 

II.	Operačný program Informatizácia spoločnosti 
Aplikácie eHealth budú súčasťou informačných systémov verejnej správy a preto bude nevyhnutná veľmi úzka koordinácia s OPIS. Na opatrenia prioritnej osi č. 1 OPIS budú nadväzovať projekty zavádzania rozšírených služieb eGovernmentu a ich pripájania do ústredného portálu  v oblasti informatizácie poskytovateľov zdravotnej starostlivosti, ktorá bude podporovaná v rámci OP Zdravotníctvo a bude nadväzovať na služby eHealth. 

III.	 Financovanie z prínosov implementácie
Popis návratnosti investícií, uvedený v prílohe, vytvára priestor pre použitie modelu financovania z realokovaných prostriedkov, ušetrených v jednotlivých položkách nákladov zdravotnej starostlivosti poskytovanej z verejných zdrojov. Predpokladaný objem úspor je min. 5 % z objemu vynakladaných prostriedkov na zdravotnú starostlivosť.  

IV.	Ostatné zdroje
Ostatné zdroje, nutné na realizáciu hlavných cieľov eHealthu môžu tvoriť prostriedky z OPZ, rôznych grantov, finančných mechanizmov a medzinárodných inštitúcií (napr. Svetovej banky), súkromných investícií (napr. PPP), komunitárne programy EU, ktoré sa týkajú informatizácie spoločnosti.

2.	Odhad dopadov na obyvateľov, hospodárenie podnikateľskej sféry a iných právnických osôb
Realizácia strategických cieľov eHealth prostredníctvom moderných informačných a komunikačných technológií bude podporovať zvyšovanie kvality a efektívnosti všetkých poskytovaných zdravotníckych služieb, znižovanie chybovosti a duplicity, administratívneho zaťaženia poskytovateľov zdravotnej starostlivosti a pacientov a prispeje k poskytovaniu kvalitných, moderných, dostupných a nákladovo efektívnych služieb zdravotnej starostlivosti, zvyšovaniu kvality zdravia občanov a dosiahnutiu rastu ich spokojnosti so systémom zdravotníctva financovaného z verejných zdrojov.
Umožniť vznik nových foriem poskytovaných zdravotníckych služieb a  poskytnúť zúčastneným stranám relevantné informácie pre rozhodovacie a monitorovacie činnosti     v požadovanom čase a kvalite.
 
3.	Odhad dopadov na životné prostredie
Realizácia predloženého materiálu nemá žiadny vplyv na životne prostredie.

4.	Odhad dopadov na zamestnanosť
      Realizácia predloženého materiálu prispeje k lepšiemu využitiu personálneho potenciálu       v oblasti poskytovania zdravotnej starostlivosti.

5.	Odhad dopadov na podnikateľské prostredie
Realizácia predloženého materiálu prispeje k hospodárnejšiemu a efektívnejšiemu vynakladaniu verejných prostriedkov na poskytovanie zdravotnej starostlivosti a zvýšeniu jej kvality.
Realizácia strategických cieľov eHealth bude mať pozitívny dopad na podnikateľskú sféru a ovplyvní ju tým, že prispeje k rozvoju podnikateľských aktivít v oblasti vývoja, implementácie a dodávok moderných informačných technológií.